יום השנה לרחל - אוגוסט 2015

**שנה לרחל / עופרה בריל**

כל כך קשה לדבר על רחל, קשה לדבר בלשון עבר, כי את כול הזמן נמצאת איתנו בנשמה, בחלומות, בדברים שאנחנו נורא רוצים לשתף אותך - בדיוק כמו שאת שיתפת אותנו.

רחל ואני מקבוצת "אלומה". גדלנו כתינוקות באותו בית ילדים - בית הילדים הראשון שהיום משמש כמועדון לחבר. מגרש המשחקים שלנו היה הדשא הגדול. טבלנו בבריכה הקטנה שהחברים הקימו בדשא הגדול - בריכת המזרקות. אין אחד מאיתנו שלא חווה רחצה שכזו כחוויית ילדות. המזרקות נפתחות על הגוף העירום שלנו וכילדים - אין תענוג גדול מזה.

הדשא הגדול היה גם מקום מפגש לחברי הקיבוץ אחרי ארוחת הערב. כולם באו לשם לשיחת רעים והילדים נתלו על ברכי החברים והחברות. לא פעם תפסנו את אחד האבות שיהיה החמור התורן שכולנו נרכוב עליו.

לרחל היה עוד משהו שכולנו רצינו, היה לה דוד מרוחמה. דוד כל כך נחמד, שהיה בא עם מדים של הבריגאדה וחיוך קורן לכול הסובבים אותו - הדוד ליבוש. יותר מאוחר, כשדוד ליבוש השתחרר, הוא עבר לעבוד כמשווק של מברשות רוחמה. בכול הזדמנות דחף לנו מברשות שינים חדשות - להתרענן בצחצוח.

כאשר עברנו לגן, היה זה בצד השני, בגן השני שנבנה בקיבוץ - הבית הירוק היום.

קבוצה די דורסנית למטפלים שהיו צריכים לשמור עלינו במנוחת הצהרים. היה צריך להיות שקט מוחלט - אבל איך מתאפקים? מישהו מתחיל לצחוק וכולם אחריו. המטפלת נכנסת בכעס רב: אמרתי לכם להיות בשקט!!!! סוגרת אחריה את הדלת ואנחנו יוצאים מהחדר דרך החלונות.

קראו לנו 'קבוצה קשה' - האמת, היינו רק קצת יותר שובבים מכולם.

רחל הייתה הילדה האחראית. שום דבר לא הסיט אותה מהדרך בה התחנכה בבית. אימא שרה ואבא יעקב, הם היוו נדבך מוצק של ערכים קיבוציים, כאשר העבודה היא ערך עליון. מהר מאוד נולדו אחים קטנים יותר והיה צורך לעזור ולטפל בכולם, בייחוד ביהודה, צעיר הבנים. רחל הייתה מגויסת למשפחה ועל ערכי משפחתה גדלה והפנימה את חשיבות המשפחה בחיים.

קבוצת אלומה מתבגרת ועוברת לכיתה א‘. מתחילים בבית הכיתות האמצעי - קודם עופר - אחר כך אילה - ואחריו אלומה. בדיוק איפה שעכבר הכפר – אינדיגו התמקם.

בכיתות רחל הייתה תלמידה חרוצה שיודעת כמעט הכול בעל פה.

כנראה שכבר בכיתה ד‘ רחל ידעה עם מי יהיה לה קשר בעתיד וכך היא עונה על השאלה:

**מה הקשר בין צמחי בר וצמחי תרבות?**

**אני אוכלת ברצון מצמחי בר חלמית. הערבים אוכלים מצמחי בר - עכובית הגלגל. ההבדל בין צנון גינה וצנון בר שאת צנון הגינה מתרבתים ויש לו שורש טוב לאכילה ולצנון בר אין שורש טוב לאכילה, כי לא מתרבתים אותו. זרע ישן יכול לנבוט. עשבים רעים בגננו הם: רגלה, חמם, ענבי שועל.**

יום אחד המורה שלנו שיקה ויינר הביא לכיתה צנצנת פורמלין עם נחש, כדי להסביר לנו מה טיבו של זה. רחל התעקשה שהוא לא יכנס לכיתה עם הצנצנת... ובסוף הוא נכנע ולא נכנס.

במוסד התחלנו להתבגר ולהיות אנשים קטנים. שוב אני ורחל באותה קבוצה – ארז. המחנך יוסף וילפנד, המטפלת הניה מגן מרמת השופט. רחל שוחה בחומרים הלימודיים, פעילה ב"השומר הצעיר", מעורבת בכול הקשור לקבוצה ולקיבוץ.

שם באותם ימים של נעורים, מתחיל ניצוץ האהבה בין רחל ואמנון. מתגייסים לצבא ואני ורחל מתחילות יחד טירונות. שישים בנות במחלקה. ישנות בצריף גדול. לפני השינה בוקע קולה המדהים של אסתר עופרים מאחת המיטות. אסתר שרה לנו את השיר שהיה אסור בפרסום על 'הסלע האדום'.

באותן שנים הליכה לפטרה הייתה אתגר לצעירים המלווה בסכנה גדולה. וכאשר אריק לביא השמיע את השיר 'הסלע האדום' נחרדו מחנכי הדור.

בזמן השרות הצבאי רחל עוברת טראומה במות אימה שרה. יעקב נשאר לבד עם הבנים יהונתן ושאול, ועם יהודה הבן הצעיר ביותר. רחל נרתמת לעזרתו בכול.

אחרי הצבא עוברת רחל לתקופת ניסיון לרמת השופט ומהר מאוד מחליטה שזה לא בשבילה. זמן רב רחל ואמנון, איתן ונעמי, אני ועוד - גרים בשכנות. אני מלווה את רחל בלידות, מלטפת את אצבעותיו הקטנות של יפתח ואת שערותיו של אורן. הבנות אפרת ויערה גדלות כילדות יפות במיוחד.

רחל מבוקשת בכול מקום עבודה, תמיד חרוצה, תמיד מוכנה לעשות מעל ומעבר למה שמתבקש ממנה. אם יש לה צורך בנסיעה לקופת חולים - תמיד תחזור למלא את החסר במשרד - קנאות לעבודה.

רחל שייכת לאמנון, אמנון שייך לרחל, זוג חזק. כשרחל מארחת אף אחד לא יכול לצאת רעב, הכול מוגש ביד רחבה ובנפש חפצה. לא פעם ולא פעמיים היא מראה לי את ארון הבגדים שלה, אין דבר כזה באף ארון בקיבוץ. סדר של חנות בגדים הטובה ביותר. הכול מקופל בדיוק של מסדר צבאי.

רחל מעורבת בכול מה שקורה בקיבוץ. ממנה יכולתי לשאוב את כול המידע ולהתעדכן – מישהו יאמר רכילות, אבל לפעמים הרכילות הזו היא בנשמתנו. חשוב לדעת וחשוב להתייחס לכול שמועה ולברר את דיוקה. רחל עשתה זאת. בסופם של ערבי תרבות, בלי לבקש, רחל מיד נרתמת לאיסוף הכיסאות ואי אפשר שלא להידבק ממנה - וכולנו יחד אוספים ועוזרים.

אהבתי אותך רחל, את היית הפסקול של חיי. כאשר בני עינב הלך מאיתנו ואת הלכת פקעו שני מיתרים אצלי בלב והעצב גדול. לכולנו את חסרה מאוד ומתגעגעים אליך...

עפרה בריל



**לזכרה של רחל / חגי הלוי**

בעודי נער, זכורה לי תמונה לפיה אמנון נוהג בטרקטור פרגוסון ולצידו יושבת רחל על הכנף. באותן שנים לא היה למעלה מזה. מראה זה היה ביטוי ציורי למה שמי מאתנו זכה, תחושה, שהוא בגופו ונפשו מגשים את חלום הדורות. החקלאות, הנעורים, המשימות, הקיבוץ במלוא חוסנו, הם שעיצבו את דמותה של רחל.

הרהורים אלה מלווים אותי עתה, במלאת שנה ללכתה של רחל.

החוויות שחלקו אתנו ידידים שהכירוך, עולות בקנה אחד יחד עם ההיכרות שלי אתך, משנישאתי למירה גיסתך, לעת פגישותינו המשפחתיות. היושרה, הדיוק, הזיכרון ותשומת הלב לפרטים, לאסתטיקה, לחברות כנה - הם שאפיינו אותך.

רדפת צדק ומצאת אותו בכל מעשה בקיבוצך. עין השופט היה את ואת היית עין השופט. שלמות גמורה וחתומה.

בבואכם אלינו תמיד הבאתם דבר מה, אם מגבות, אבוקדו, סברס, מין נוהג או ביטוי של הכרת תודה בתוך המשפחה. אנחנו מצדנו אהבנו את הפגישות. כמי שעוצבה זהותם באותה תקופה, חשנו קירבה רבה אליכם. תמיד חשתי שאני מבין אותך רחל, גם על מידת הריסון והאיפוק וגם על מידת מאור הפנים, סבר הפנים השקט, ההבנה וההערכה שהייתה תלויה באוויר.

נותר ריק גדול שאין דרך למלא אותו. את איתנות רוחך נמשיך לשמר במשפחתך הגרעינית והמורחבת כאחד.   
יהי זכרך ברוך.

**שנה ללכתה של רחל / מירה הלוי**

כבר עברה שנה מאותה שעת בוקר מוקדמת שבו צלצל הטלפון. בתחילה לא ענינו כי חשבנו שנפלה טעות,   
אך מששבו הצלצולים וחזרו - הבנו שאנו הכתובת. הבשורה המרה הכתה אותנו בתדהמה וקולה של יערה האומר "אמא נפטרה" נצרב בראשי. רחל, הפתאומיות שבה נקטעו חייך הייתה ועודנה קשה מנשוא.   
היא השאירה אותנו שואלים שאלות ללא מענה המציקות וטורדות את כולנו.

את ואמנון עשיתם דרך משותפת שנים כה רבות, הלא הייתם חברים כבר מכיתה ט'. זכור לי שיום אחד אליעזר רבינוביץ‘ הגיע לבית הורי והתחיל לשוחח עמם. לפתע אמא פונה אלי ואל תמרי ומבקשת: לכו לחדר אוכל להביא משהו. בתמימות יצאנו מהבית לכיוון חדר האוכל, אך לפתע הבליחה בי הארה שבחדר נאמרים סודות כמוסים. (לאליעזר והורי לא הייתה שפה זרה משותפת - לכן נאלצו להשתמש בטריקים). בלי להסס תפסתי את תמרי ביד, הסתובבנו לאחור וטסנו בחזרה הביתה. ליד הדלת הטיתי את אוזני. הספקתי עוד לשמוע את אליעזר מספר להורי שלאמנון יש חברה ששמה רחל, שהם מאותה קבוצה ו....שלא פחות ולא יותר היא מעין השופט (מה שלימים יגרום למאבקים). איני זוכרת כיצד הסתיים האירוע - אבל יצאנו ממנו בשלום.

קיבוץ עין השופט היווה בשבילך את המקום האהוב והבטוח ביותר בעולם. אהבנו להקניט אותך ולהשמיע פה ושם ביקורת על הקיבוץ שלך - ולא היה סניגור טוב ממך עליו... . תרומתך לקיבוץ התבטאה במחויבות גדולה למקום העבודה, בקיום כל התורנויות, הגיוסים, התשבוצים ועוד כהנה וכהנה, הרי לא חסרו משימות שהוטלו על חברי הקיבוץ.

נדמה לי שהזיכרון הפנומנאלי שלך היה מפורסם בכל האזור. לא זכור לי שמישהו הצליח להתקיל אותך בתאריך או בפרטי אירוע כלשהו במקום איזשהו. אם כי לעיתים תכונה זאת לא אפשרה לאמנון לסטות, ולו במעט, מן האמת - כדי להוסיף קצת פלפל לתיאור העובדות.

הצניעות אפיינה אותך, אך האסתטיקה הייתה חלק בלתי נפרד ממך. לא פחות מהבית הקיבוצי, היו חשובים לך המשפחה וביתך הפרטי. אין לי ספק שהרצון לסדר והקפדה היו חלק מחוש האסתטיקה בו ניחנת. כשהייתי באה לביתכם, הייתה בי תחושה של נעימות ונינוחות, הכל נבחר בטוב טעם, החל מהדברים הגדולים, עבור לתמונות הילדים - עד לאחרוני הקישוטים שנתנו את הטאצ'. הכל העיד על אהבה והשקעה. לילדייך היית אמא מסורה שבוטחת בחינוך המשותף, ואילו כאשר הפכת לסבתא עת הלינה המשפחתית הגיעה - היית לסבתא שנכדיה כרוכים אחריה ללא גבול ומי כמוך קיימה את מילות השיר "ראשונים תמיד אנחנו" והתייצבת בכל עת באהבה ובשמחה לטיפול בנכדייך.

בראשי עדיין רצות תמונות כל כך חיות, כאילו היו אתמול, בהן אנו נפגשים באולם בימי שישי לאחר הקרנת הסרט, מתעדכנים זה במצבו של זה, המשפחה, הילדים, הנכדים, ההפרטה - ואפילו הבריאות, הכל נראה כל כך יציב בטוח ושלו.

רחל, למרות שחלפה שנה עדיין קשה להשלים ולעכל את חסרונך.

ועל זה נאמר: "חבל על דיאבדין ולא משתכחין".

**רחל / אריה שיזף**

עברה שנה מאז פטירתך הפתאומית. השארת את כולנו המומים, כואבים ולא מבינים כיצד זה קרה. הגעגועים עזים והעצב גדול. הימים עוברים ואנחנו נשארנו עם הזיכרונות. אין כמעט יום שלא פוגשים פינה או מקום שמזכיר אותך.

נוכחותך באלתם הייתה יום-יומית. לא החסרת אף יום עבודה. שולחן העבודה שלך במקומו נמצא ורק לאחר מספר חודשים חזר לתפקודו. עובדת שם כעת ענבר שעבדה איתך שנים רבות. את המדפסת שעשתה הרבה צרות החליפו. פינת השתייה, השירותים והניקיון מסביב אשר היו חלק בלתי נפרד מדאגתך היומית, מטופלים כיום על-ידי אחרים. כאמור, אין מקום במשרדי אלתם שלא מזכירים אותך – שם נפגשנו כמעט כל יום.

רבים מאיתנו נעזרו בזיכרון המופלא שלך, בתשובות המדויקות על כל פרט ופרט שנשאלת, בענייני עבודה ובכל תחום אחר.

זוכרים את ההתמדה שלך בהליכה ושחייה יומית. טיילנו יחד טיולים רבים בארץ ובחו"ל ונהנינו מכל רגע. נשארו התמונות, והתוכניות לעתיד נותרו על הנייר ובמחשב. אנחנו זוכרים את דאגתך למשפחה, לאמנון, לילדים, לנכדים, לבית ולגינה. אנחנו זוכרים היטב את כל אשר עשית למען כל אלה.

השנה שעברה כבר לא הייתה בדיוק כקודמותיה, חסרונך מורגש כל יום. נמשיך לזכור את הידידות, החברות והדאגה שלך לכולנו. בינתיים הקיץ עובר ואחריו יבוא הסתיו, ותתחיל עוד שנה בלעדייך. טמונים בתוכנו זיכרונות רבים, אנחנו לא בוכים, רק מתגעגעים.

יהי זכרך ברוך.

**שנה עברה / ניצה מאירי-שפירא**

שנה קשה עברה על המשפחה, עם האבל, הצער והכאב על לכתה,

שכלה המשפחה את יהודה חודש וחצי לאחר מכן,

שרחל הייתה לו כמעט תחליף אם, מאז מות אמם והוא בן עשר בלבד.

איכשהו, הקיץ הופך לסתיו ועמו היורה, החורף הופך לאביב עם פריחותיו,   
הנכדים גדלים: לומדים וחווים והחיים נמשכים עם החסר והאובדן.

שוב קיץ והנה עברה שנה. כפי שאמר המשורר: "האדם אינו אלא תבנית נוף מולדתו". נטועה הייתה רחל בנוף מולדתה בעין השופט שהייתה חלק ממנו כמעט 75 שנה!

נאמנה וחרוצה, אהובה ואוהבת, שהקימה כאן את ביתה לתפארת עם אמנון והילדים: אפרת, יערה, יפתח ואורן, שהצער אינו עוזבם.

אמר המשורר:

צער אינו משאיר סימנים,

זה לא נכון מה שאומרים

צער אינו משאיר סימנים

זה לא נכון מה שאומרים.

עצב אינו בא כך סתם,

זה לא נכון מה שאומרים,

עצב אינו בא כך סתם

זה לא נכון מה שאומרים.

אדם אינו חי לעולם,

זה לא נכון מה שאומרים,

אדם אינו חי לעולם

זה לא נכון מה שאומרים.

נזכור את רחל כפי שהייתה:חרוצה ועמלנית, סבתא, אם ורעיה אהובה ואוהבת שהשאירה חותמה בעולם הזה.

יהא זכרה ברוך.

